Lesersbrief: Dis tyd dat ek en jy ŉ verskil maakFoto: Reint Dykema Johan Oosthuizen van Riversdal skryf: Ek skryf na aanleiding van Mariaan Barnard se onlangse lesersbrief waarin sy wys op die belangrikheid daarvan om in ons wêreld ŉ verskil te maak. Met die voordeel van terugblik het ek, stoere Afrikaner-nasionalis, tot heelwat ander insigte gekom sonder om skuldig te voel oor foute in die verlede. Alles in ag genome het daar, sonder om noodwendig iets prys te gee, ŉ vernuwing in my denke gekom. Met die verloop van tyd het ek besef dat ek my veggees moes temper en die realiteit van die politieke verandering moes aanvaar om van ŉ verlore saak weer iets te maak. Die onmoontlike moet weer moontlik gemaak word. Ek dra al vir jare ŉ hoed met die woorde “BOER IN MURG EN BLOED” daarop uitborduur. Teen die verwagting in, het dit al tot wonderlike, onverwagte gesprekke gelei. Eendag het ek op Hammanskraal, van alle plekke, in ŉ loodgieterwarewinkel ingestap, waar ek deur ŉ jongman in suiwer Afrikaans verwelkom is. Ek het hom in Siswati bedank dat hy my so vriendelik in Afrikaans verwelkom het. Ons het van meet af dik stukke oor alles en nog wat gesels. Hy het die goed wat ek wou koop in ŉ mandjie na die betaalpunt geneem waar hy my aan sy susters voorgestel het. Ek het verder belangstellend met hulle gesprek gevoer. Uit die hoek van my oog het ek gesien hoe die Mama agter ŉ lessenaar ons dophou. Ek het haar in Siswati gegroet en bedank vir vriendelike diens in Afrikaans. Sy het opgestaan en my konfronteer. “Ek sien jou hoed sê jy is ŉ Boer. Is jy ŉ Boer?” “Ja,” seg ek. “My oupa was ŉ Boer, my pa was ŉ Boer en ek is ŉ Boer.” Jy is dan vriendelik met ons en jy praat ons taal!” het sy verbaas gesê. “Ja,” seg ek, “My pa het my so groot gemaak. Hy het my geleer om teenoor almal respek te betoon.” Daar was ŉ amper tasbare stilte en toe raak sy iets kwyt wat my deur ŉ nuwe bril laat kyk het. “Vandag het ek baie geleer. Alle Boere is nie sleg nie en al die swart mense is nie goed nie. Die wat goed is, moet bymekaar kom en hande vat en ons land heel maak.” Baie dekades terug het drie staatsmanne uitsprake gelewer. “Neem wat goed is uit die verlede en bou die toekoms daarop.” “Bring bymekaar die wat by mekaar hoort.” “Skep u eie toekoms.” Min wis hulle dat dit profetiese uitsprake vir 2023 sou wees. Te midde van die chaos wat tans in ons land toeneem, is daar toenemend landsburgers, oor alle kleurgrense heen, wat ŉ einde aan die chaos bring. Die Mama in Hammanskraal het gesê: “Die wat goed is, moet bymekaar kom en hande vat en ons land heelmaak. In die buiteland kan ons nie ŉ verskil maak nie. Dis tyd dat ek en jy en ander hande vat om ŉ verskil te maak.